31998R2316
L 289/4
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (ЕО) № 2316/98 НА КОМИСИЯТА
от 26 октомври 1998 година
относно разрешение за нови добавки и за изменение на условията за разрешаване на някои добавки, вече разрешени за употреба в храните за животни
(текст от значение за ЕИП)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 70/524/ЕИО на Съвета от 23 ноември 1970 г. относно добавките при храненето на животни (1), последно изменена с Директива 98/19/ЕО на Комисията (2), и по-специално членове 9й и 3 от нея,
като има предвид, че Директива 70/524/ЕИО предвижда, че нови добавки или приложения на добавки могат да бъдат разрешавани, като се отчита напредъкът на научното и техническо познание;
като има предвид, че Директива 96/51/ЕО на Съвета от 23 юли 1996 г. за изменение на Директива 70/524/ЕИО относно добавките при храненето на животни (3) определя нова процедура за разрешаването на добавки чрез регламент, който ще се прилага напълно от 1 октомври 1999 година; като има предвид, че през преходния период държавите-членки трябва да имат възможността да приемат разпоредби, за да предотвратят каквито и да било обърквания що се отнася до действащото законодателство; като има предвид, че държавите-членки трябва да осигурят отмяна на законодателството, което не отговаря на разпоредбите на настоящия регламент;
като има предвид, че нови добавки, принадлежащи към част 1 „Каротеноиди и ксантофили“ от групата „Оцветяващи вещества, включително пигменти“, са били изпитани успешно в някои държави-членки; като има предвид, че новите добавки следва да бъдат временно разрешени;
като има предвид, че за да се разграничи дадена нова добавка, принадлежаща към част 1 „Каротеноиди и ксантофили“ от групата „Оцветяващи вещества, включително пигменти“, от друга добавка от същата група, която вече е била разрешена, името на последната следва да бъде изменено;
като има предвид, че нови добавки, принадлежащи към групата „Микроелементи“, и по-специално елементите „Мед - Сu“, „Манган - Mn“ и „Цинк - Zn“, са били обширно изпитвани в някои държави-членки; като има предвид, че въз основа на проведените проучвания, става ясно, че тези нови добавки могат да бъдат разрешени;
като има предвид, че за да се предотвратят вредни въздействия върху кучетата, максималното допустимо количество в пълноценните храни за животни на добавката Етоксиквин, принадлежаща към групата „Антиоксиданти“, следва да бъде намалено;
като има предвид, че ново приложение на вече разрешена добавка, принадлежаща към част 1 „Каротеноиди и ксантофили“ от групата „Оцветяващи вещества, включително пигменти“, е било успешно изпитано в някои държави-членки; като има предвид, че новото приложение следва да бъде временно разрешено;
като има предвид, че ново приложение на вече разрешената добавка 3-фитаза, принадлежаща към групата „Ензими“, е било успешно изпитано в някои държави-членки; като има предвид, че новото приложение следва да бъде временно разрешено;
като има предвид, че в интерес на прозрачността приложенията към настоящия регламент включват, когато е приложимо, други добавки, принадлежащи към същата група, или други разрешени приложения на добавката; като има предвид, че е подходящо да се удължи с определен период крайният срок за разрешаване на вече одобрени на национално ниво добавки, за които обаче проучванията не са приключили, и принадлежащи към същите групи добавки както и веществата, одобрени за първи път от настоящия регламент;
като има предвид, че мерките, предвидени в настоящия регламент, са в съответствие със становището на Постоянния комитет по храните за животни,
ПРИЕ НАСТОЯЩИЯ РЕГЛАМЕНТ:
Член 1
1. Бета-каротин, принадлежащ към част 1 „Каротеноиди и ксантофили“ от групата „Оцветяващи вещества, включително пигменти“, може да бъде разрешен в съответствие с Директива 70/524/ЕИО като добавка Е 160а за употреба в храни за животни съгласно условията, определени в приложение I към настоящия регламент.
2. Phaffia rhodozyma, с високо съдържание на Астаксантин (АТСС 74219), принадлежаща към част 1 „Каротеноиди и ксантофили“ от групата „Оцветяващи вещества, включително пигменти“, може да бъде разрешена в съответствие с Директива 70/524/ЕИО като добавка 12 за употреба в храни за животни съгласно условията, определени в приложение I към настоящия регламент.
3. Веществото „меден хелат на аминокиселинен хидрат“, принадлежащо към групата „Микроелементи“, елемент Е4 „Мед - Сu“, се разрешава в съответствие с Директива 70/524/ЕИО като добавка в храни за животни съгласно условията, определени в приложение II към настоящия регламент.
4. Веществото „манганов хелат на аминен хидрат“, принадлежащо към групата „Микроелементи“, елемент Е5 „Манган - Mn“, се разрешава в съответствие с Директива 70/524/ЕИО като добавка в храни за животни съгласно условията, определени в приложение II към настоящия регламент.
5. Веществото „цинков хелат на аминокиселинен хидрат“, принадлежащо към групата „Микроелементи“, елемент Е6 „Цинк - Zn“, се разрешава в съответствие с Директива 70/524/ЕИО като добавка в храни за животни съгласно условията, определени в приложение II към настоящия регламент.
Член 2
1. Условията за разрешаване на добавката Е324 Етоксиквин, принадлежаща на групата „Антиоксиданти“, се заменят в съответствие с Директива 70/524/ЕИО с условията, определени в приложение III към настоящия регламент.
2. Добавка Е161g Кантаксантин, принадлежаща на част 1 „Каротеноиди и ксантофили“ от групата „Оцветяващи вещества, включително пигменти“ за категорията „Домашни и декоративни птици“, може да бъде разрешена в съответствие с Директива 70/524/ЕИО съгласно условията, определени в приложение I към настоящия регламент.
3. Добавката 3-фитаза (ЕО 3.1.3.8), принадлежаща на групата „Ензими“, може да бъде разрешена в съответствие с Директива 70/524/ЕИО съгласно условията, определени в приложение IV към настоящия регламент.
4. Добавка 11, Phaffia rhodozyma с високо съдържание на Астаксантин, принадлежаща на част 1 „Каротеноиди и ксантофили“ от групата „Оцветяващи вещества, включително пигменти“, за категорията животни „Сьомга, пъстърва“, може да бъде разрешена в съответствие с Директива 70/524/ЕИО съгласно условията, определени в приложение I към настоящия регламент.
Член 3
Настоящият регламент влиза в сила на двадесетия ден след публикуването му в Официален вестник на Европейските общности.
Прилага се от 15 декември 1998 година.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 26 октомври 1998 година.